Sagunt acull el 4t cicle de jornades sobre Emprenedoria i Economia Social i Sostenible
28 de març 2022

![](/media/u54kwgkv/c1_mini_m1_jornadaemprendimientoods_img_4961.jpg?width=850&height=566.9886363636364)

L'Ajuntament de Sagunt, a través del departament de Promoció Econòmica i Industrial, ha actuat com a amfitrió en el 4t cicle de jornades sobre Emprenedoria i Economia Social i Sostenible que ha organitzat la Universitat de València mitjançant la seua Aula Empresocial i que ha tingut lloc este matí en el Casal Jove del Port de Sagunt.

La jornada _Eix ODS i Nous Models de Negoci_ ha mostrat la rellevància que tenen en el debat econòmic i polític actual els Objectius de Desenvolupament Sostenible marcats en l'Agenda 2030 i com les empreses estan desenvolupant noves estratègies per a adaptar-se a esta nova realitat i trobar oportunitats de negoci en elles.

![](/media/b2zhgnzm/c2p_jornadaemprendimientoods.jpg?width=400&height=300)La regidora de Promoció Econòmica i Industrial, María José Carrera, ha sigut l'encarregada de donar la benvinguda als assistents i ha assenyalat en el seu discurs d'obertura que **«les empreses, com a actors claus en la configuració de la nostra realitat, cada vegada són més conscients de la importància que té treballar per objectius com la sostenibilitat, reduir la pobresa i millorar la qualitat de vida de la societat»**. Cosa a la qual ha afegit: **«Esta presa de consciència es materialitza apostant en el dia a dia per millors condicions de treball que aporten creixement econòmic als territoris, però també aposten fermament per la inclusió de persones amb diversitat funcional o la igualtat de gènere»**.

L'alcalde de Sagunt, Darío Moreno, ha explicat la importància de crear empreses locals: **«La setmana passada vam tindre una molt bona notícia perquè Volkswagen ha decidit vindre a Sagunt i invertir molts milions d'euros. Això sempre és una molt bona notícia perquè implica que hi haurà treball i tot això són oportunitats per al futur, però també és molt important que tinguem empreses locals que igualment incorporen la sostenibilitat com un eix central del seu plantejament. I que, quan isquen estes iniciatives de comerç local, les secundem entre tots i totes perquè hi haja un futur diferent, perquè la nostra ciutat siga més resistent davant qualsevol crisi»**, ha puntualitzat.

![](/media/pznbw5kw/c3p_jornadaemprendimientoods_img_4981.jpg?width=400&height=267)Després de la conferència inaugural on Pilar Alguacil Marí, catedràtica de Dret Financer i Tributari, ha parlat de _Els Objectius de Desenvolupament Sostenible_, han tingut lloc dues conferències en les quals Antonia Sajardo Moreno, professora d'Economia Aplicada, ha exposat _Nous models de negoci en el marc dels ODS_ i Emili Altur Mena, gerent de Novaterra, ha desenvolupat la ponència _Una altra manera d'entendre l'economia és possible_.

**«L'Agenda 2030 és un compromís de la societat adquirit amb el planeta, però també és una oportunitat per a les empreses que sàpien trobar els nínxols de mercat que s'estan creant. Nous models de negoci que aposten fermament per les noves tecnologies i la sostenibilitat mediambiental estaran sent més justos i responsables, però també estan adquirint un posicionament favorable dins d'una societat que reclama valors empresarials en els productes i serveis que consumeixen»**, ha afirmat la regidora.

A més a més, durant la jornada s'han oferit casos de bones pràctiques a través de les experiències de les empreses Del camp la taula i La Repartidora. Finalment, la ponència _Activitats Interactives en Empresa Sostenible_ realitzada per Alicia Mas Tur, professora d'Organització d'Empreses, i Andrea Rey Martí, professora de Direcció d'Empreses, ha posat fi a un profitós matí on s'ha oferit una visió integradora i solidària de noves maneres de fer economia i els avantatges que les empreses poden trobar en este procés, segons han informat des del departament de Promoció Econòmica i Industrial de l'Ajuntament de Sagunt.

*   [](http://www.facebook.com/sharer.php?u=https://aytosagunto.es/va/actualitat/jornada-emprenedoria-economia-sostenible-i-ods-sagunt-2022-03-28/ "Facebook")
*   [](http://twitter.com/share?url=https://aytosagunto.es/va/actualitat/jornada-emprenedoria-economia-sostenible-i-ods-sagunt-2022-03-28/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/jornada-emprenedoria-economia-sostenible-i-ods-sagunt-2022-03-28/ "Linked In")
*   [](mailto:?body=https://aytosagunto.es/va/actualitat/jornada-emprenedoria-economia-sostenible-i-ods-sagunt-2022-03-28/)